গত মাসে তাঁর সঙ্গে এক অনুষ্ঠানে ঘণ্টাখানেক সময় কাটিয়ে ম্যাঞ্চেস্টার সিটি ম্যানেজার পেপ গুয়ার্দিওলা রসিকতা করে বলেছিলেন, ‘‘আমি যা বুঝেছি তাতে বলতে পারি, ওঁর জন্য ২০১৮ বিশ্বকাপ উত্তেজক এবং আকর্ষণীয় হতে চলেছে।’’
খারাপ কিছু বলেননি লিও মেসিদের প্রাক্তন গুরু। ঘরে-বাইরে বিবিধ বিতর্কে জর্জরিত রাশিয়া বিশ্বকাপকে বাকি পৃথিবীর কাছে আকর্ষণীয় করে তুলতে আয়োজক কমিটির সেরা তুরুপের তাস সোনালি চুলের ভিক্টোরিয়া লোপিরেভা।
বয়স ৩৩। প্রাক্তন মিস রাশিয়া। একইসঙ্গে জনপ্রিয় মডেল ও টেলিভিশন অভিনেত্রী। যাঁকে নিয়ে এখন থেকেই প্রশংসায় প়ঞ্চমুখ রাষ্ট্রপতি ভ্লাদিমির পুতিন পর্যন্ত। সম্প্রতি এক সাক্ষাৎকারে রুশ রাষ্ট্রপতি বলে ফেলেছেন, ‘‘আমি বাজি ধরতে পারি, লোপিরেভা একাই ২০১৮ বিশ্বকাপকে সুপারহিট করে দিতে পারে। ও-ই রাশিয়ার মুখ।’’
রোস্তভের বাসিন্দা লোপিরেভা মডেলিংয়ের পাশাপাশি ফুটবলের বড় ভক্ত। বিশেষ করে, রোস্তভ এফসি’র ম্যাচে প্রায়শই ক্লাবের জার্সি এবং পতাকা হাতে তাঁকে দেখা যায় গ্যালারিতে। ২০১৮ বিশ্বকাপের অন্যতম গুরুত্বপূর্ণ কেন্দ্র রোস্তভকে বিশ্ববাসীর কাছে জনপ্রিয় করে তুলতে তাঁকেই বিশেষ দায়িত্ব দিয়েছে রাশিয়া বিশ্বকাপ আয়োজক কমিটি।
দায়িত্ব পেয়েই জোরকদমে তার প্রচার শুরু করে দিয়েছেন ৩৩ বছরের লোপিরেভা। দেশের জার্সিতে ২০১৮ বিশ্বকাপের ফুটবল নিয়ে পোস্টার প্রকাশের সঙ্গেই চলে যাচ্ছেন শহরের বিভিন্ন স্থানে। তিনি বলেছেন, ‘‘আমি ব্যক্তিগতভাবে সমস্ত অভ্যাগতদের মন ভরিয়ে দিতে নিজেকে উজাড় করে দেব।’’